คลังเร่งกู้ตุนเงินรับมือเร่งเบิกงบลงทุน
คลังเร่งมือกู้เงิน หวังตุนไว้รับมือหน่วยงานเร่งเบิกจ่าย เน้นลงทุนรถไฟฟ้า รถไฟ
25 ธ.ค. 2558

คลังเร่งมือกู้เงิน หวังตุนไว้รับมือหน่วยงานเร่งเบิกจ่าย เน้นลงทุนรถไฟฟ้า รถไฟ 
นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ (สบน.) เปิดเผยว่า หนี้สาธารณะคงค้าง ณ วันที่ 31 ต.ค. 2558 มีจำนวน 5.86 ล้านล้านบาท หรือ 43.80% ของผลิตภัณฑ์มวลรวมในประเทศ (จีดีพี) และเพิ่มขึ้น 8.4 หมื่นล้านบาท จากเดือนก่อนหน้า
ทั้งนี้ สบน.ได้ปรับตัวเลขหนี้สาธารณะคงค้างต่อจีดีพี ณ สิ้นเดือน ก.ย. 2558 จาก 42.99% เป็น 43.26% เนื่องจากสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ประกาศตัวเลขจีดีพีไตรมาส 3 ปี 2558 เมื่อวันที่ 16 พ.ย. 2558 ทำให้จีดีพีจริงของปีงบประมาณ พ.ศ. 2558 เท่ากับ 13.36 ล้านล้านบาท ต่ำกว่าที่ สบน.ประมาณการไว้
สำหรับหนี้สาธารณะเดือน ก.ย. 2558 ในส่วนหนี้รัฐบาลเพิ่มขึ้น 9.85 หมื่นล้านบาท เนื่องจากมีการกู้เงินเพื่อชดเชยการขาดดุลงบประมาณ 9.9 หมื่นล้านบาท รองรับการเบิกจ่ายตามแผนบริหารเศรษฐกิจของทีมเศรษฐกิจใหม่ของรัฐบาล ซึ่งมีแผนการเร่งลงทุนเบิกจ่ายจำนวนมาก
นอกจากนี้ รัฐบาลยังกู้เงินในประเทศและต่างประเทศ 8,622 ล้านบาท เพื่อให้รัฐวิสาหกิจกู้ลงทุนต่อ 2,072 ล้านบาท แบ่งเป็น การรถไฟฟ้าขนส่งมวลชนแห่งประเทศไทย 1,682 ล้านบาท สำหรับดำเนินโครงการรถไฟฟ้าสายสีม่วง สายสีเขียว และสายสีน้ำเงิน และการรถไฟแห่งประเทศไทย จำนวน 389 ล้านบาท สำหรับดำเนินโครงการปรับปรุงทางรถไฟที่ไม่ปลอดภัย 8 สายทาง และโครงการรถไฟชานเมืองสายสีแดง
ด้านการเบิกจ่ายงบโครงการบริหารจัดการน้ำและถนน 7.8 หมื่นล้านบาท คาดว่าสิ้นเดือน ธ.ค.นี้จะเบิกจ่ายได้ 3.8 หมื่นล้านบาท สูงกว่าที่คาดไว้ว่าจะเบิกจ่ายได้ 3-3.5 หมื่นล้านบาท เป็นการเบิกจ่ายโครงการถนน 2.7 หมื่นล้านบาท และโครงการน้ำ 1 หมื่นล้านบาท ซึ่งจะเป็นผลดีต่อการขยายตัวเศรษฐกิจไตรมาสสุดท้ายปีนี้ ที่จะมีภาษีช็อปปิ้งช่วยให้จีดีพีโต 3%